甲申春張菊存遊洞霄諸公餞詩盈軸越明年余過故都補行卷之末
作者：陸文圭
朝代：宋

paragraphs: 春申下邑荒江濱，有眼不識錢塘春。
朅來南北兩高峰，乍見西施真美人。
曉妝濃淡看不足，誓結鶉衣老湖曲。
安知湖曲有高人，如此仙姿尚嫌俗。
別尋大滌登天柱，氣壓群峰三十六。
歸來書窗風雨夕，潜聽三竺山靈哭。
睠言玉局老飛仙，摩挲銅狄今幾年。
神蛟飛鼠亦何有，金堂玉室空茫然。
天風吹醒丹泉酒，碧桃津遠人回首。
石上禽餘搗药聲，絕憐無訣授長生。
今年却被山靈笑，依舊湖堤拾芳草。